Gerda

Vyšlo aj v tlačovej podobe

Objednať môžete na
www.albatros.sk

www.albatrosmedia.sk

Adrián Macho

Gerda – e-kniha

Copyright © Albatros Media a. s., 2018

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Predhovor

Milí priatelia na mori aj na súši, dobrí ľudia s láskavým srdcom. Áno, vy všetci, ktorí ste práve otvorili túto knižku. Rád by som vám porozprával príbeh veľryby Gerdy, ktorá plávala životom a spoznávala tajomné kúty oceánov. Príbeh túžby, snov, radostí i sklamaní. Rozpoviem vám, ako malá Gerda zažila stratu, objavila svet, našla rôznych priateľov. A nakoniec aj samu seba… Tento príbeh je pravdivý a, verte či nie, podobné príbehy zažívajú mnohé veľryby. A možno aj ľudia…

Prvá kapitola

V mori krásnom a nespútanom, v modravých hĺbkach lemovaných pevnosťami z koralov a tancujúcimi riasami žila veľryba menom Gerda.

Veľryby nie sú veľké ryby. V mnohom sa podobajú ľuďom. Azda preto, že aj ony sú cicavce a majú od narodenia blízky vzťah k svojim rodičom.

Gerdina rodina mala štyroch členov: Gerdu, jej staršieho brata Larsa, mamku a ocka. Nebývali však v dome ani činžiaku. Plávali od rovníka až k severnému pólu, celým oceánskym svetom. Domovom sa pre nich stalo každé miesto, kde boli spolu.

Gerda mala to najkrajšie detstvo, aké si mohla priať, a svoju rodinu nadovšetko ľúbila. So zatajeným dychom počúvala ockove tajuplné príbehy o dávnych časoch prastarej veľryby, kedy ľudia a zvieratá žili spolu v harmónii. Bolo to dávno. Svet vtedy ešte nepoznal hranice medzi pevninami a oceánmi…

Druhá kapitola

Mamka jej zas spievala pieseň, ktorá sa jej hlboko vryla do srdca. Mamky veľryby takéto balady odovzdávajú svojim dcéram už celé stáročia.

Ak raz uvidíte veľrybu, započúvajte sa do jej zvukov. Možno v nich rozpoznáte túto pieseň:

Na tmavom nebi jasné hviezdy svietia

a nová cesta do diaľavy zve ťa,

spoznávaš mnohé taje v svete morskom,

pod nebom, ktoré bdie nad všetkým tvorstvom.

Nezačuješ vždy piesne svojej mamy,

zdá sa ti, že už nestretneš sa s nami.

No hoci pred každým je cesta ťažká,

raz naveky nás spojí večná láska.

Raz zídeme sa v zátočine raja,

čas delí nás, no večnosť opäť spája.

Vážení čtenáři, právě jste dočetli ukázku z knihy Gerda (SK).
Pokud se Vám líbila, celou knihu si můžete zakoupit v našem e-shopu.